BIZ ส่งซิกผลงานปี 64 โตสนั่น ตุน “แบ็กล็อก” แน่น 2.39 พันลบ.
BIZ ส่งซิกผลงานปี 64 โตสนั่น ตุน “แบ็กล็อก” แน่น 2.39 พันลบ.
25 ก.พ. 2564

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยว่า แม้จะเกิดสถานการณ์การแพร่ระบาดไวรัสโควิด-19 ระลอกใหม่ แต่บริษัทฯยังคงเดินเข้ามูลงานโรงพยาบาลรัฐและเอกชนอย่างต่อเนื่อง ควบคู่ไปกับการส่งมอบเครื่องฉายรังสีตามแผน เพื่อผลักดันรายได้เติบโตอย่างแข็งแกร่ง สร้างผลตอบแทนที่ดีให้กับผู้ถือหุ้น โดยปัจจุบันมีงานในมือรอรับรู้รายได้ (Backlog) จำนวน 2,394 ล้านบาท และคาดว่าจะทยอยรับรู้รายได้ทั้งหมดภายในปีนี้ ผลักดันผลการดำเนินงานสร้างสถิติสูงสุดเป็นประวัติการณ์
“ปีนี้ถือเป็นปีทองของ BIZ เพราะมี Backlog ที่ค้างมาจากปีที่ผ่านมา และเตรียมส่งมอบทั้งหมดภายในปีนี้ ยังไม่นับรวมงานใหม่ที่อยู่ระหว่างรอการประมูลอีกหลายรายการ เพื่อเข้ามาเติม Backlog ในปีนี้ ผลักดันธุรกิจเติบโตอย่างก้าวกระโดด” นายสมพงษ์กล่าว
ประธานเจ้าหน้าที่บริหาร BIZ กล่าวอีกว่า ในส่วนของโรงพยาบาลเฉพาะทางมะเร็ง แคนเซอร์อลิอันซ์ ศรีราชา จังหวัดชลบุรี ที่บริษัทฯถือหุ้นในสัดส่วน 65% มีแนวโน้มที่จำนวนผู้เข้ามาใช้บริการเพิ่มขึ้นกว่าเท่าตัว จากที่เข้าร่วมโครงการภาครัฐ ผู้ถือบัตรทอง 30 บาท รักษาได้ทุกที่ทั่วประเทศ โดยเริ่มตั้งแต่วันที่ 1 มกราคม 2564 ที่ผ่านมา ผู้ป่วยโรคมะเร็งสามารถถือบัตรทอง เพื่อยืนยันตัวตนเข้ารับการรักษาได้โดยไม่ต้องรอคิวฉายรังสีรักษาเป็นเวลานานเหมือนที่ผ่านมา
สำหรับผลการดำเนินงานของบริษัทฯ ในปี 2563 มีรายได้รวม 765.13 ล้านบาท มีกำไรสุทธิ 44.40 ล้านบาท โดยที่ประชุมคณะกรรมการบริษัทฯในวันที่ 24 กุมภาพันธ์ ที่ผ่านมา มีมติอนุมัติจ่ายเงินปันผลสำหรับงวดผลการดำเนินงานปี 2563 เป็นเงินสดในอัตรา 0.15 บาท/หุ้น ขึ้นเครื่องหมาย XD วันที่ 9 มีนาคม 2564 และกำหนดจ่ายปันผลในวันที่ 22 เมษายน 2564